b'\n_START_ARTICLE_\nTmutorokan\n_START_PARAGRAPH_\nTmutorokan (russisk: \xd0\xa2\xd0\xbc\xd1\x83\xd1\x82\xd0\xb0\xd1\x80\xd0\xb0\xd0\xba\xd0\xb0\xd0\xbd\xd1\x8c \xe2\x80\x93 Tmutarakan) var en oldtidsby som kontrollerte Det kimriske Bosporos, stredet mellom Svartehavet og Azovhavet. Den l\xc3\xa5 p\xc3\xa5 Tamanhalv\xc3\xb8ya, i det n\xc3\xa5v\xc3\xa6rende Krasnodar kraj i Russland, mer eller mindre direkte overfor Kertsj.\n_START_SECTION_\nGresk koloni\n_START_PARAGRAPH_\nByen ble grunnlagt p\xc3\xa5 stedet hvor den tidligere greske kolonien Hermonassa l\xc3\xa5, noen f\xc3\xa5 kilometer vest for den store teanske polis-kolonien Fanagoria. Sammen med Fanagoria og Pantikapaion var Hermonassa et av hovedhandelssentrene for Det bosporanske rike, og dens greske kultur var av den grunn farget av sarmatisk p\xc3\xa5virkning. Hermonassa ble sannsynligvis \xc3\xb8delagt da hunerne kom til regionen, men bosetningen p\xc3\xa5 stedet ble gjenopptatt like etterp\xc3\xa5. Fanagoria var hovedstaden i Det storbulgarske rike gjennom flere ti\xc3\xa5r.\n_START_SECTION_\nKhazarisk festningsby\n_START_PARAGRAPH_\nP\xc3\xa5 600-tallet falt regionen til khazarene, som bygget festningsbyen Tamatarkha. Arabiske kilder henviser til den som Samkarsh al-Yahud (dvs., \xc2\xabSamkarsh den j\xc3\xb8diske\xc2\xbb), noe som kanskje indikerer en j\xc3\xb8disk majoritet. Andre varianter av byens navn er \xc2\xabSamkersh\xc2\xbb og \xc2\xabSamkush\xc2\xbb. Samkarsh var en stor handelsby, befestet med en sterk mur og med en god havn. Den kontrollerte en stor del av den nordeuropeiske handelen med Det bysantinske riket og Nord-Kaukasus. Befolkningen besto av grekere, armenere, russere, j\xc3\xb8der, ossetere, lezginere, georgiere og tsjerkessere._NEWLINE_Khazarenes rike ble p\xc3\xa5 midten av 900-tallet knust av Svjatoslav I av Kiev, men khazarene ble fortsatt boende i regionen. Mandgelisdokumentet, et hebraisk brev datert til 985\xe2\x80\x9398, refererer til \xc2\xabv\xc3\xa5r herre David, den khazariske fyrsten\xc2\xbb som bodde i Taman og som ble bes\xc3\xb8kt av utsendinger fra Kievriket som forh\xc3\xb8rte seg om religi\xc3\xb8se sp\xc3\xb8rsm\xc3\xa5l (muligens i tilknytning til kristningen av Kievriket under Vladimir I av Kiev, som fant sted omtrent samtidig).\n_START_SECTION_\n\xc3\x98stslavisk fyrsted\xc3\xb8mme\n_START_PARAGRAPH_\nDen n\xc3\xb8yaktige datoen for og omstendighetene rundt Tmutorokans innlemmelse i Kievriket er ukjent, men Den hypatianske kodeks nevner Tmutorokan som en av byene som Vladimir den store ga til sine s\xc3\xb8nner, hvilket impliserer at russisk kontroll over byen var etablert f\xc3\xb8r Vladimirs d\xc3\xb8d i 1015. Det russiske navnet p\xc3\xa5 byen \xe2\x80\x94 \xc2\xabTmutarakan\xc2\xbb \xe2\x80\x94 er avledet fra det tyrkiske tamantarkan (Taman-Tarkhan som i As-Tarkhan), som opprinnelig kan ha v\xc3\xa6rt en tittel eller rang,._NEWLINE_Vladimirs s\xc3\xb8nn, Mstislav av Tsjernigov, var Tmutorokans fyrste fra 988 til 1036. Under hans styre ble byens f\xc3\xb8rste steinkirke, dedikert til jomfru Maria, bygget, og ruinene av den er fremdeles synlige. I 1066 ble Fyrst Rostislav Vladimirovitsj av Tmutorokan forgiftet av en bysantinsk embetsmann. Etter dette tilh\xc3\xb8rte byen fyrsten av Tsjernigov, Svjatoslav Jaroslavitsj og deretter Storfyrst Vsevolod I av Kiev. I 1079 utnevnte Svjatoslav en guvern\xc3\xb8r (posadnik), som to \xc3\xa5r senere ble tatt til fange av David Igorevitsj og Volodar Rostislavitsj, som erobret byen._NEWLINE_I 1083 kom Oleg I av Tsjernigov til Tmutorokan fra Det bysantinske riket og kastet ut David Igorevitsj og Volodar Rostislavitsj, og antok tittelen \xc2\xabArchon av Khazaria\xc2\xbb og gjorde byen til sin hovedstad. P\xc3\xa5 1100-tallet ble Tmutorokan isolert fra det russiske hovedomr\xc3\xa5det av kumanene og det gikk etter dette gradvis tilbake med byen. Den ble siste gang nevnt i 1378.\n_START_SECTION_\nTilbakegang\n_START_PARAGRAPH_\nRegionen rundt byen var en del av det genoesiske protektoratet Gazaria, som var basert i Kaffa. Den var administrert av Ghisolfi-familien, og ble erobret av Giraikhanatet i 1482, og av Russland i 1791._NEWLINE_Tmutorokan ble gjenoppdaget i 1792, da en lokal bonde fant en stein med en inskripsjon som sa at Fyrst Gleb hadde m\xc3\xa5lt sj\xc3\xb8avstanden herfra til Kertsj i 1068. Utgravninger p\xc3\xa5 stedet ble foretatt p\xc3\xa5 18- og 1900-tallet. Bosetningsniv\xc3\xa5ene var enkelte steder p\xc3\xa5 over tolv meter._NEWLINE_Under store deler av 16- og 1700-tallet var omr\xc3\xa5det dominert av kosakker sentrert rundt byen Taman, som l\xc3\xa5 n\xc3\xa6r ruinene av Tmutorokan. Den n\xc3\xa5v\xc3\xa6rende byen Temrjuk ligger i n\xc3\xa6rheten. Betydningen av \xc2\xabtmutarakan\xc2\xbb i moderne russisk er \xc2\xabet fjernt og avsidesliggende sted\xc2\xbb.'